Detsember 2008

**Detsember [[2008]]**, kroonika

2008. aasta detsember algas esmaspäeval ja lõppes 31 ööpäeva pärast kolmapäeval.

## [[1. detsember]]
* Ameerika Ühendriikide tulevane president Barack Obama avalikustas osa oma tulevasest kabinetist. Välisministriks saab Hillary Clinton, kaitseministrina jätkab praegune minister Robert Gates, sisejulgeoleku ministriks saab Janet Napolitano ning justiitsministriks Eric Holder. Oma riikliku julgeoleku nõunikuks nimetab Obama merejalaväe erukindrali, endise NATO vägede ülemjuhataja James Jonesi. Juba varem on ta rahandusministriks valinud Timothy Geithneri.
* Kuveidi emiir Şabāḩ IV al-Aḩmad al-Jābir aş-Şabāḩ rahuldas peaminister Nāşir Muḩammad al-Aḩmad aş-Şabāḩi tagasiastumispalve ning palus tal moodustada uue valitsuse.
* Poolas Poznańis algas kaks nädalat kestev kliimakonverents.
* Brasiilia valitsus avalikustas metsakaitseprogrammi, mille raames plaanitakse Amazonase piirkonna raiemahtusid järgneva kümne aasta jooksul 70 protsendi võrra vähendada.
* Veneetsias anti tulvahoiatus. Veetase tõusis tavatasemest umbes 1,5 meetrit kõrgemale ning ulatus kohati rohkem kui meetri kõrgusele tänavapinnast.
* Rootsis Malmös anti Soome presidendile Tarja Halosele üle Läänemere Arengufoorumi Läänemere auhind.
* Hollandis jõustus psühhedeelsete seente müügikeeld.
* Eesti peaminister Andrus Ansip osales Kopenhaagenis Läänemere Arengufoorumil.
* Eesti kaitseministeeriumis asus ametisse uus kantsler Riho Terras.
* Euroopa Komisjon on määranud kõik Eestile mõeldud maksed ooteseisundisse, põhjendades seda ajakohase vastavushinnangu puudumisega.
* Tartus Haridus- ja Teadusministeeriumi hoone ees avati Eesti esimese haridusministri, emakeelse Tartu Ülikooli esimese kuraatori ning kauaaegse Tartu linnavolikogu juhataja Peeter Põllu monument.
* Eesti justiitsminister Rein Lang andis kuuele inimesele kätte kodanikujulguse aumärgi kurjategijate tabamise või sellele kaasaaitamise eest. Aumärgi said Jaagup Pung, Ingemar Osi, Kristo Koskinen, Meelis Kelder, Sulev Saarna ja Viktor Kušnerjov.

## [[2. detsember]]
* Austrias astus ametisse Werner Faymanni juhitav sotsiaaldemokraatide ja konservatiivse Austria Rahvapartei koalitsioonivalitsus. 
* Rumeenia 30. novembril toimunud parlamendivalimistel said liberaaldemokraadid alamkojas ühe koha ja ülemkojas kaks kohta rohkem kui enim hääli kogunud sotsiaaldemokraatide allianss. 
* Tai konstitutsioonikohus võttis vastu otsuse, et peaminister Somchai Wongsawati juhitav Rahvavõimu Partei ning tema kaks koalitsioonipartneriks olevat parteid tuleb valimistulemuste võltsimise eest laiali saata ning nende parteide juhtpoliitikud ei tohi viis aastat poliitikas osaleda. Tai valitsus astus tagasi. Peaministri kohusetäitjaks sai Chaovarat Chanweerakul.
* Belgia pealinnas Brüsselis toimunud NATO liikmesriikide välisministrite kohtumisel otsustati taasluua kontaktid Venemaaga ning mitte anda Ukrainale ega Gruusiale liitumise tegevuskava (MAP-i).
* Lätis Liepāja lähedal Läänemerel uppus Läti kalalaev Beverina, mille pardal olnud kuueliikmelise meeskonna liikmeid ei ole leitud.
* Bosnias ja Hertsegoviinas Pale linnas otsisid NATO rahuvalvejõud läbi Radovan Karadžići abikaasa kodu, püüdes leida viiteid tagaotsitava Ratko Mladići asukoha kohta.
* Eestis võttis Riigikogu teist korda muutmata kujul vastu riigikogu liikmete palkade külmutamist puudutava seaduse, mille president Toomas Hendrik Ilves oli välja kuulutamata jätnud.

## [[3. detsember]]
* Ameerika Ühendriikide tulevane president Barack Obama teatas, et tema valitsuse kaubandusministriks saab New Mexico osariigi kuberner Bill Richardson.
* Ameerika Ühendriikide Demokraatlik Partei ei saavutanud Georgia osariigi senaatorivalimiste tulemusel loodetud superenamust (60 kohta) Senatis.
* Türkmenistanis visiidil viibiva Euroopa Liidu eriesindaja Pierre Moreli kohtumisel president Gurbanguly Berdimuhammedowiga arutati võimalusi kiirendada maagaasitoru Nabucco ehitamist.
* Bulgaaria meedia teatel maksis Bulgaaria Nigeerias pantvangi võetud inseneri Emil Tsetkovi vabastamise eest lunaraha 1,1 miljonit eurot, kuigi Euroopa Liidus on ametlikult kokku lepitud, et riigid lunaraha ei maksta.
* NASA teatas, et lükkab tehniliste probleemide tõttu kahe aasta võrra edasi 2009. aasta sügiseks planeeritud Marsile saadetava uurimissondi Mars Science Laboratory stardi.
* Maailma Terviseorganisatsioon teatas, et Zimbabwe on palunud rahvusvahelist abi kooleraepideemia ohjeldamiseks. Alates augustist on Zimbabwes koolerasse surnud vähemalt 565 inimest.
* Peruu kaevanduslinna Cerro de Pasco volikogu otsustas linna muu hulgas plii ja tsingi avakaevandamise tagajärjel tekkinud eluohtliku saaste tõttu umbes 35 km kaugusele ümber kolida.
* Tallinna külastas Soome peaminister Matti Vanhanen, et arutada Eesti peaministri Andrus Ansipiga eelkõige infotehnoloogia- ja kommunikatsioonialast koostööd.
* Eestis teatas lennufirma Estonian Air, et koondab oma 467 töötajast 63.

## [[4. detsember]]
* Soome pealinnas Helsingis algas kahepäevane Euroopa Julgeoleku- ja Koostööorganisatsiooni (OSCE) välisministrite kohtumine.
* Pakistanis visiidil viibiv Ameerika Ühendriikide välisminister Condoleezza Rice kohtus Pakistani presidendi Asif Ali Zardariga, kes lubas kohelda karmikäeliselt võimalikke Mumbai terrorirünnakutega seotud inimesi.
* Venemaa peaminister Vladimir Putin kinnitas, et Venemaal ei toimu ennetähtaegseid presidendivalimisi. Oma võimaliku kandideerimise kohta 2012. aasta presidendivalimistel ütles ta, et otsustab siis, kui see aktuaalseks muutub. 
* Kanada konservatiivist peaminister Stephen Harper peatas rohkem kui kuuks ajaks Kanada parlamendi töö, soovides ära hoida tema vastu plaanitud umbusaldusavaldust.
* Afganistani ametnike teatel identifitseeriti 1978. aastal tapetud esimese Afganistani presidendi Moḩammad Dā'ūd Khāni surnukeha, mis leiti pool aastat tagasi Kabuli lähedalt massihauast.
* Afganistanis Helmandi provintsis said miiniplahvatuse ja tulevahetuse tagajärjel surma kaks Taani sõdurit. Kokku on Afganistanis hukkunud 18 taanlast.
* Euroopa Keskpank langetas baasintressimäära 3,25 protsendilt 2,5 protsendini.
* Prantsusmaa president Nicolas Sarkozy avalikustas 26 miljardi euro suuruse majanduse elavdamise plaani, mis hõlmab muu hulgas laenusid autotootjatele ning avaliku sektori investeeringuid.
* Ameerika Ühendriigid tagastasid Egiptusele 79 Kairo muuseumist 2002. aastal varastatud muinasaaret, mis saadi kätte Washingtonis 2006. aastal.
* Venemaa president Dmitri Medvedev määras pensioni 2007. aastal Tallinnas aprillirahutustes tapetud Dmitri Ganini emale Vera Ganinale.
* Rühmituse Öine Vahtkond aktivistid teatasid, et on kogunud 3000 allkirja avaldusele, millega nõutakse europarlamendi valimistel hääleõigust ka Eestis elavatele kodakondsuseta inimestele.

## [[5. detsember]]

* Venemaal suri Vene Õigeusu Kiriku Moskva ja kogu Venemaa patriarh Aleksius II.
* Gruusia peaminister Grigol Mgaloblišvili vabastas ametist välisministri Eka Tkešelašvili ja kaitseministri Davit Kezerašvili. Uueks välisministriks sai Grigol Vašadze ja kaitseministriks Batu Kutelia.
* Kongo Demokraatliku Vabariigi valitsus nõustus alustama läbirääkimisi tutsi mässuliste liidri Laurent Nkundaga.
* Hondurases kohtunud Kesk-Ameerika riikide Belize, Costa Rica, El Salvadori, Guatemala, Hondurase, Nicaragua ja Panama liidrid jõudsid kokkuleppele ühise valuuta ja passi kasutuselevõtus.
* Uruguay president Tabaré Vázquez astus abordiseadust puudutavate erimeelsuste tõttu tagasi valitsevate parteide liidu Lai Rinne esimehe kohalt.
* Peruu esitas kohtule hagi Yale'i Ülikooli vastu, nõudes umbes 40 000 inkade linnast Machu Picchust peamiselt 1911. aastal ära viidud muinasaarde tagastamist.
* Indias visiidil viibiv Venemaa president Dmitri Medvedev leppis New Delhis India peaministri Manmohan Singhiga kokku, et Venemaa hakkab Indiasse tuumaelektrijaamu ehitama.
* Soome pealinnas Helsingis peetud Euroopa Julgeoleku- ja Koostööorganisatsiooni välisministrite kohtumisel ei jõutud kokkuleppele ühise resolutsiooni sõnastuses. 
* Helsingis kohtunud Eesti välisminister Urmas Paet ja Venemaa välisminister Sergei Lavrov leppisid kokku Eesti ja Venemaa poliitiliste konsultatsioonide toimumises Tallinnas järgmise aasta alguses.
* Soomes Raumal lasti vette Tallinki uus reisilaev Baltic Queen.
* Viljandis algas kahepäevane Balti Assamblee istungjärk.
* Tartus avati Maarjamõisa meditsiinilinnaku umbes 30 000 m² suurune esimene ravikorpus. Kogu meditsiinilinnak peaks valmima 2015. aastaks.
* Sihtasutus Vabariigi Presidendi kultuurirahastu andis sotsioloogile ja meediateadlasele Veronika Kalmusele üle 2008. aasta Noore teadlase preemia.
* Tallinnas toimus Tallinna Tehnikaülikooli, Tartu Ülikooli ja IT Kolledži korraldatud rahvusvaheline robotivõistlus ja tehnoloogiamess "Robotex 2008".

## [[6. detsember]]

* Venemaal Moskvas Novo-Peredelkinos kogunenud Vene Õigeusu Kiriku Püha Sinod valis eelmisel päeval surnud Aleksius II asemel Moskva ja kogu Venemaa patriarhi kohusetäitjaks kiriku välissuhete osakonna juhataja Smolenski ja Kaliningradi metropoliidi Kirilli.
* Põhja-Korea nõudis Jaapani eemaldamist Põhja-Korea tuumaprogrammi lõpetamise üle peetavatelt läbirääkimistelt.
* Prantsusmaa president Nicolas Sarkozy kohtus Gdańskis Hiina vastuseisust hoolimata dalai-laama Tenzin Gyatsoga. 
* Venemaa sõjalaev Admiral Habanenko läbis esimese Venemaa laevana pärast 1944. aastat Panama kanali, mis oli külma sõja ajal Nõukogude Liidu laevadele suletud. 
* Poolas Gdańskis kohtunud Prantsusmaa president Nicolas Sarkozy ja Ida-Euroopa liidrid ei saavutanud kokkulepet Euroopa Liidu kliimapaketi järgimise kohta.
* Ida-Timoris toimus 6,2-palline maavärin, mille epitsenter oli 160 km kaugusel pealinnast Dilist loodes 400 km sügavusel merepõhjas.
* Eestis Tallinnas otsustas kohus prokuröri palvel vahi alla võtta Tallinna abilinnapea Taavi Aasa nõuniku Ivo Parbuse, kes oli kaks päeva varem pistise võtmise kahtlusega kinni peetud.

## [[7. detsember]]
* Ghanas toimusid presidendi- ja parlamendivalimised.
* Tšehhi pealinnas Prahas toimunud Kodanike Demokraatliku Partei konverentsil valiti peaminister Mirek Topolánek tagasi partei esimeheks.
* Saudi Araabias Meka linna lähedal Arafati mäel kogunes üle kahe miljoni palveränduri. 
* Venemaa pealinnas Moskvas lõppenud kolmepäevasel rahvusvahelisel ajalookonverentsil osalenud ajaloolased nõudsid, et Venemaa avaks uurijatele Stalini aega puudutavad arhiivid.
* Kreeka linnades jätkusid teist päeva peamiselt noorte anarhistide rahutused, mis said alguse eelmisel päeval Ateenas, kui politsei tulistamises huligaanide ohjeldamiseks sai surma 15-aastane noormees. 
* Moskvas avaldas sadakond inimest, sealhulgas Vasakrinde ja kommunistliku partei aktivistid, meelt selle vastu, et Bolšaja Kommunistitšeskaja tänav nimetati ümber Aleksandr Solženitsõni tänavaks.
* Rootsi pealinnas Stockholmis leppisid sotsiaaldemokraatide, vasakpartei ja roheliste liidrid kokku koostöös pärast järgmisi parlamendivalimisi 2010. aastal.
* Eesti president Toomas Hendrik Ilves tunnustas Tallinnas toimunud pidulikul üritusel aasta vabatahtlikke. Vabatahtliku Tegevuse Arenduskeskuse algatatud konkursile laekunud kandidaatidest otsustas vabaühenduste, avaliku sektori ja meedia esindajatest koosnev komisjon tunnustada järgmisi vabatahtlikke: Uno Aan, Maaja Glaser, Ahti Heinla, Peeter Kuddu, Aado Kuhlap, Helju Kukk, Liis Lill, Andres Luure, Helo Meigas, Rainer Nõlvak, Tõnis Puss, Monika Rusing, Üllar Saaremäe, Aune Suve ja Urve Uusberg.
* Saaremaal lõppes 2,5 päeva kestnud Kaitseliidu õppus "Orkaan", milles osalesid Saaremaa, Läänemaa ja Pärnumaa malevad enam kui 300 kaitseliitlasega.

## [[8. detsember]]
* Keenia pealinnas Nairobis algasid läbirääkimised Kongo Demokraatliku Vabariigi valitsuse ja tutsi mässuliste liikumise CNDP vahel. Kõnelustel ei osalenud ei tutside juht Laurent Nkunda ega Kongo DV president Joseph Kabila.
* Somaalia ranniku lähedal alustasid patrullimist piraatide tegevuse kontrollimiseks kuus Euroopa Liidu sõjalaeva ja kolm lennukit, mis asusid nelja NATO sõjalaeva asemele. Somaalia piraatide vangistuses on üle 10 kaubalaeva koos meeskonnaga.
* Brüsselis koos olnud Euroopa Liidu energiaministrid kiitsid heaks direktiivi, mis kohustab liikmesriike lõpetama hõõglampide müügi 2012. aastaks.
* Maailma Toiduorganisatsioon (FAO) teatas, et umbes 40 protsenti Põhja-Korea elanikest ehk umbes 9 miljonit inimest vajab kiiret toiduabi.
* Venemaal otsustas Moskva linnakohus AIDS-i ja vähki põdeva naftakontserni Jukose endise asepresidendi Vassili Aleksanjani 50 miljoni rubla suuruse kautsjoni vastu vahi alt vabastada.
* Iirimaalt pärit sealiha, millest leiti kantserogeenseid dioksiine, on müügilt eemaldatud rohkem kui 20 riigis, sealhulgas Eestis. 
* Tallinnas oma 85. aastapäeva tähistanud Eesti Olümpiakomitee andis üle Eesti Olümpiakomitee teenetemärgid. Teenetemärgi pälvisid August Englas, Vésteinn Hafsteinsson, Gerd Kanter, Heino Kruus, Andres Lipstok ja Tiit Nuudi.

## [[9. detsember]]

* Venemaa pealinnas Moskvas Kristus Lunastaja katedraalis toimus Moskva ja kogu Venemaa patriarhi Aleksius II matusetalitus.
* Leedus astus ametisse Andrius Kubiliuse valitsus.
* Ukrainas jõudsid president Viktor Juštšenko ja peaminister Julija Tõmošenko kokkuleppele uue valitsuskoalitsiooni moodustamises.
* Ameerika Ühendriikides vahistas FBI korruptsioonis kahtlustatuna Illinoisi osariigi kuberneri Rod Blagojevichi.
* Iirimaal leiti mürgist dioksiini ka veiselihast.
* Paapua Uus-Guinea põhjarannikut tabas hiidlaine, mis jättis rohkem kui 400 inimest kodutuks.
* Eestis lõpetas ametlikult tegevuse ning esitas lõppraporti kümme aastat tegutsenud Max Jakobsoni juhitud inimsusvastaseid kuritegusid uurinud komisjon.
* Eesti kultuuriminister Laine Jänes andis üle Marie Underi ja Eduard Wiiralti nimelised stipendiumid. Marie Underi nimelise stipendiumi sai Tartu Ülikooli filosoofiateaduskonna kirjandus- ja teatriteaduse magistrant Johanna Ross. Eduard Wiiralti nimelise stipendiumi said Laura Põld, Eva Labotkin, Einike Leppik, Olivia Verev, Veiko Klemmer, Margus Tamm ja Eva Jakovits.

## [[10. detsember]]
* Rumeenia president Traian Băsescu tegi 30. novembril toimunud parlamendivalimistel enim kohti saanud liberaaldemokraatliku partei liidrile Theodor Stolojanile ettepaneku moodustada valitsus.
* Šveitsi parlament valis Liidunõukogu uueks liikmeks Ueli Maureri, kes asub 1. jaanuaril 2009 Samuel Schmidi asemele. Šveitsi liidupresidendiks 2009. aastaks valiti Hans-Rudolf Merz ja asepresidendiks Doris Leuthard.
* Ghana 7. detsembril toimunud presidendivalimistel ei saavutanud ükski kandidaat nõutavat häälteenamust. President valitakse 28. detsembril peetavas teises voorus, kus vastamisi on kaks enim hääli saanud kandidaati, valitseva liberaaldemokraatliku partei kandidaat Nana Akufo-Addo ja sotsiaaldemokraadist opositsiooni kandidaat John Atta Mills.
* Kreekas algas ametiühingute korraldatud valitsuse majanduspoliitika vastu suunatud üldstreik. Jätkusid ka meeleavaldused nii Ateenas kui ka Thessaloníkis.
* Afganistani lõunaosas Zābuli provintsis sai Ameerika Ühendriikide Ţālebāni juhtide vastu suunatud ebaõnnestunud rünnaku käigus surma kuus politseinikku ja üks tsiviilisik.
* India põhjaosas Agra linna lähedal hukkus tehnilise rikke tõttu süttinud hindu palverändurite bussis vähemalt 63 inimest.
* Moskva kesklinnas varises osaliselt sisse renoveeritav kuuekorruseline korterelamu. Hukkus vähemalt neli remonditöölist ning kaks on teadmata kadunud.
* Londonis Christiesi oksjonil müüdi kõigi aegade kalleima ehtena 16,4 miljoni naela eest Saksa-Rooma keisri Leopold I-ga abiellunud Hispaania printsessi Margarita Teresa kaasavaraks olnud 35,65-karaadine teemant.
* Eesti Ajalehtede Liit valis 2008. aasta pressisõbraks rahandusminister Ivari Padari ja pressivaenlaseks andmekaitse inspektsiooni endise peadirektori Urmas Kuke.

## [[11. detsember]]
* Belgia pealinnas Brüsselis algas kahepäevane Euroopa Ülemkogu, kus 27 liikmesriigi liidrid püüavad kokku leppida kliima- ja energiapaketis ning majanduse ergutamismeetmetes.
* Briti kroonile kuuluval Sarki saarel toimusid esimesed demokraatlikud üldvalimised.
* Ameerika Ühendriikide Senat ei kiitnud heaks autotööstuse toetuseks planeeritud 14 miljardi dollari suurust laenupaketti, sest ametiühingud ei nõustunud Senati nõutud palgakärbetega. 
* Venemaa president Dmitri Medvedev teatas, et ei välista Venemaa astumist naftatootjate katusorganisatsiooni OPEC-i liikmeks. Samuti võidakse hinnataseme reguleerimiseks vähendada naftatootmist.
* Venemaal Murmanski oblastis firmale OAO Apatit kuuluvas Rasvumtšorski kaevanduses toimus plahvatus, mille tagajärjel hukkus vähemalt 12 inimest ning viis sai vigastada.
* Türgis İstanbulis hukkus atentaadi tagajärjel endine Tšetšeenia välikomandör Islam Džanibekov.
* Iraagi põhjaosas Kirkūki linna lähedal kurdide restoranis toimunud enesetapurünnakus hukkus vähemalt 50 ja vigastada sai sadakond inimest.
* Eesti president Toomas Hendrik Ilves saatis riigikogus heaks kiidetud riigikogu liikmete palga külmutamist puudutava seaduse riigikohtusse, põhjendades seda vastuoluga põhiseadusega.
* Eesti Riigikogu võttis vastu seaduse, mis võimaldab alates 2011. aastast kasutada valimistel hääletamiseks ka mobiiltelefoni ning pikendab valimistel e-hääletuse aega.
* Tallinnas valis 11-liikmeline žürii Eesti Eurovisiooni eelvõistlusele Eesti laul 2009 esitatud 110 laulu hulgast välja kümme finalisti.

## [[12. detsember]]
* Belgia pealinnas Brüsselis toimunud Euroopa Ülemkogul jõudsid Euroopa Liidu liikmesriigid kokkuleppele kliima- ja energiapaketis ning kogu Euroopat hõlmavas 200 miljardi euro suuruses majanduse ergutamise plaanis. 
* Šveits liitus Schengeni viisaruumiga.
* Taiwani endisele presidendile Chen Shui-bianile esitati ametlik süüdistus. Teda ja tema abikaasat süüdistatakse muu hulgas korruptsioonis, võltsimises ja rahapesus.
* Ameerika Ühendriikide kirdeosa tabas lume- ja jäätorm, mille tagajärjel jäid miljonid Massachusettsi, New Hampshire'i ja Maine'i elanikud ilma elektrita.

## [[13. detsember]]
* Jaapanis Kyūshū saarel toimunud Hiina peaministri Wen Jiabao, Jaapani peaministri Tarō Asō ja Lõuna-Korea presidendi Lee Myung-baki kohtumisel lepiti kokku kolme riigi majanduslikus koostöös globaalse finantskriisi ületamiseks.
* Gruusias hõivasid Venemaa väed uuesti Lõuna-Osseetia piiri lähedal asuva Perevi küla, rikkudes sellega vägede väljaviimist puudutavat kokkulepet.
* Kuuba president Raúl Castro alustas Venezuelas oma ametiaja esimest ametlikku välisvisiiti. Kohtumisel Venezuela presidendi Hugo Chávezega on plaanis arutada poliitilist ja majanduskoostööd ning sõlmida mitmed lepingud.
* Venemaal asutasid opositsioonilised poliitikud ühendliikumise Solidaarsus, mille liidrite hulgas on teiste seas Garri Kasparov, Boriss Nemtsov ja osa Jabloko juhtpoliitikuid.
* Adeni lahes patrulliva India mereväe teatel võeti kinni 23 Somaalia ja Jeemeni piraati, kes püüdsid vallutada Etioopia lipu all sõitvat laeva.
* Rootsi läänerannikul Varbergis on viimase kahe nädala jooksul hukkunud 13 Siberi katku nakatunud veist.

## [[14. detsember]]
* Türkmenistanis toimusid parlamendivalimised. Enamik kandideerinud 288 inimesest kuulub valitsevasse endise presidendi Saparmyrat Nyýazowi asutatud Demokraatlikku parteisse. Ka üksikkandidaadid olid kandideerimiseks saanud valitsuse heakskiidu.
* Somaalia president Cabdulaahi Yuusuf Axmed vabastas ametist peaministri Nuur Xasan Xuseeni. Tema otsuse jõustumiseks peab selle kinnitama parlament.
* Ameerika Ühendriikide ametist lahkuv president George W. Bush tegi ootamatu hüvastijätuvisiidi Iraagi pealinna Bagdadisse, et pidada läbirääkimisi Iraagi presidendi Jalāl aţ-Ţalabānī ja peaministri Nūrī al-Mālikīga ning kohtuda USA sõduritega.
* Venemaal Moskvas ja Peterburis toimusid opositsiooni korraldatud meeleavaldused, millega protesteeriti Venemaa juhtide poliitika vastu. Miilits vahistas sadakond meelevaldajat.
* Egiptuse keskosas Al-Minyā kubernerkonnas hukkus niisutuskanalisse kukkunud bussis vähemalt 55 inimest.
* Eestis andis Eesti Rahvuskultuuri Fond elutöö tänuauhinna üle graafik Vive Tollile, luuletaja Helvi Jürissonile, helilooja Eino Tambergile ja Nukuteatri ühele rajajale Ferdinand Veikele.

## [[15. detsember]]
* Ameerika Ühendriikide osariikide pealinnades kogunenud valijameeste kogud valisid ametlikult Ameerika Ühendriikide 44. presidendiks Barack Obama ja 47. asepresidendiks Joe Bideni.
* Ameerika Ühendriikide tulevane president Barack Obama teatas, et tema valitsuse energiaministriks saab Nobeli füüsikaauhinna laureaat Steven Chu.
* Tai parlament valis uueks peaministriks senise opositsiooniliidri Abhisit Vejjajiva.
* Rumeenia president Traian Băsescu nimetas peaministri ametist loobunud Theodor Stolojani asemel valitsusjuhiks samuti liberaaldemokraadi Emil Boci. 
* Montenegro peaminister Milo Đukanović andis Pariisis Euroopa Liidu eesistujamaa Prantsusmaa presidendile Nicolas Sarkozyle üle sooviavalduse liitumiseks Euroopa Liiduga.
* Venemaa pealinnas Moskvas kohtunud Venemaa asevälisminister Sergei Rjabkov ja Ameerika Ühendriikide asevälisminister John Rood ei saavutanud kokkulepet USA raketikilbi ega strateegilise tuumarelvastuse piiramise lepingu START uuendamise osas.
* Iisrael vabastas 227 palestiinlasest vangi.
* Venemaal mõistis Moskva linnakohus 20 inimese tapmises ja 12 inimese tapmiskatses süüdi tunnistatud seitsmele skinheedile kuni 20-aastase vanglakaristuse.
* Euroopa hädaabinumbril 112 saab nüüd helistada kõigis Euroopa Liidu riikides.
* Eesti Spordiajakirjanike Liit valis 2008. aasta Eesti parimaks meessportlaseks Gerd Kanteri, naissportlaseks Kaia Kanepi, võistkonnaks Jüri Jaansoni ja Tõnu Endreksoni ning treeneriks Vésteinn Hafsteinssoni.

## [[16. detsember]]
* Somaalia president Cabdulaahi Yuusuf Axmed nimetas riigi uueks peaministriks oma lähedase liitlase ja endise siseministri Maxamed Maxamuud Guuleedi, hoolimata parlamendi usaldusavaldusest tema vabastatud peaministrile Nuur Xasan Xuseenile.
* Ameerika Ühendriikide tulevane president Barack Obama teatas, et tema valitsuse haridusministriks saab Chicago kooliameti juht Arne Duncan.
* Ameerika Ühendriikide keskpank alandas intressimäära 1 protsendilt 0,25 protsendile.
* Venemaa statistikaamet teatas, et Venemaa tööstustoodangu maht vähenes novembris võrreldes 2007. aasta novembriga 8,7 protsenti.
* Lõuna-Aafrika Vabariigis asutasid valitsevast Aafrika Rahvuskongressist (ANC) lahkunud teisitimõtlejad uue partei Rahva Kongress (*Congress of the People*; COPE), mille esimeheks sai endine kaitseminister Mosiuoa Lekota.
* Suurbritannia ja Maroko paleontoloogid teatasid kahe seni tundmatu mesosoikumis elanud loomaliigi jäänuste leidmisest Sahara kõrbest Maroko kaguosast Alžeeria piiri lähedalt. 
* Itaalias Sitsiilias Palermo ümbruses ja Toscanas toimus organiseeritud kuritegevuse vastane hiigeloperatsioon, milles osalenud umbes 1200 politseinikku võtsid kinni umbes 100 inimest, keda kahtlustatakse maffiarühmituse Cosa Nostra taaselustamises.
* Nigeri tuareegi mässuliste rühm teatas, et on pantvangi võtnud neli inimest, nende hulgas Kanada päritolu ÜRO eriesindaja Robert Fowleri. Hiljem on mässuliste esindajad aga pantvangide võtmist eitanud.
* Iisraelis Egiptuse piiri lähedal hukkus kuristikku kukkunud turismibussis vähemalt 30 vene turisti.
* Rootsi lõunaosas toimus 4,7-palline maavärin, mille epitsenter oli umbes 40 km kaugusel Malmöst kirdes.
* Eesti president Toomas Hendrik Ilves andis Ernst Jaaksoni Sihtasutuse välja antava Ernst Jaaksoni õpiraha üle Karin Maaselile, kes õpib Leedsi Ülikoolis rahvusvahelisi suhteid.

## [[17. detsember]]
* Sloveenia teatas, et on piirivaidluste tõttu vastu Horvaatia Euroopa Liiduga liitumise kõneluste jätkumisele.
* Alžeerias Oranis kohtunud naftatootjate organisatsiooni OPEC liidrid leppisid kokku naftatootmise vähendamises 2,2 miljoni barreli võrra päevas.
* Euroopa Parlamendis toimus Sahharovi auhinna tseremoonia, millel anti auhind sümboolselt üle vangis viibivale hiina teisitimõtlejale Hu Jiale.
* Ajakiri Time valis USA presidendiks valitud Barack Obama 2008. aasta inimeseks.
* Eesti sõlmis diplomaatilised suhted Liibüaga.
* Eesti Riigikogu võttis vastu otsuse pikendada Eesti Kaitseväe missiooni Iraagis 2009. aasta lõpuni eeldusel, et Iraagiga sõlmitakse vägede staatust reguleeriv leping. 
* Eesti Riigikogu kiitis heaks NATO Bukaresti tippkohtumise protokollid Albaania ja Horvaatia NATO-ga ühinemise kohta.
* Eesti Kaitsevägi koondab alates 1. jaanuarist 2009 kaitseväe operatiivülema ametikoha ning sellel kohal teeninud brigaadikindral Alar Laneman lahkub tegevteenistusest.
* Tallinnas Karu tänaval Eesti juudi kogukonna keskuses avati Eesti juudi muuseum.

## [[18. detsember]]
* Venemaa pealinna Moskvat külastava Nicaragua presidendi Daniel Ortega kohtumisel Venemaa presidendi Dmitri Medvedeviga väljendas viimane Venemaa toetust uue Atlandi ja Vaikset ookeani ühendava kanali rajamisele Nicaraguasse.
* ÜRO tribunal mõistis Rwanda 1994. aasta genotsiidi peasüüdlaste hulka kuulunud koloneli Théoneste Bagosora eluks ajaks vangi. 
* Belgia pealinnas Brüsselis toimus esimene Venemaa ja NATO kõrgetasemeline kohtumine pärast Gruusia sõda, kui mitteametlikul lõunasöögil kohtusid NATO peasekretär Jaap de Hoop Scheffer ja Venemaa suursaadik NATO juures Dmitri Rogozin.
* Venemaa riiklik energiakontsern Gazprom teatas, et katkestab 2009. aasta algusest gaasitarned Ukrainasse, kui Ukraina ei maksa ära oma umbes miljardi euro suurust võlga.
* Läti seim võttis vastu haldusreformi seaduse, mille järgi jagatakse Läti alates 1. juulist 2009 senise 525 asemel 109 kohalikuks omavalitsuseks, millele lisandub üheksa riikliku tähtsusega linna.
* Tallinnas avati Venemaa riikliku fondi Russki Mir algatatud vene keelt ja kultuuri tutvustav Vene Keskus, mis hakkab tegutsema senise Puškini Instituudi baasil.
* Eesti Ringhäälingute Liit andis 2008. aasta kuldmikrofoni auhinna üle Eesti Televisiooni ajakirjanikule Mati Talvikule.
* Eesti lennufirma Copterline sulges majanduslangusele viidates oma Tallinna–Helsingi lennuliini.

## [[19. detsember]]
* Belgias esitas Yves Leterme'i valitsus kuningas Albert II-le lahkumispalve.
* Soome, Rootsi, Norra, Taani ja Islandi välisministrid esitasid ühisavalduse, milles nõuavad Zimbabwe presidendi Robert Mugabe tagasiastumist, süüdistades teda inimõiguste rikkumises ning riigi katastroofilise olukorra põhjustamises.
* Palestiina islamistlik liikumine Ḩamās kuulutas juunis 2008 Iisraeliga sõlmitud vaherahu Gaza piirkonnas lõppenuks.
* Ameerika Ühendriikide president George W. Bush teatas, et valitsus annab autotootjatele (eelkõige General Motorsile ja Chryslerile) 17,4 miljardi dollari ulatuses lühiajalist laenu tingimusel, et nad viivad läbi vajaliku ümberstruktureerimise.
* Rootsi lõunaosas Malmös jätkusid teist päeva noorterahutused, mis said alguse Malmö Rosengardi linnaosas islami kultuurikeskuse sulgemisest.
* USA-s Nevada osariigi suurimas linnas Las Vegases sadas maha lumi.
* Eestis valis Tartu ülikooli nõukogu Haridus- ja Teadusministeeriumi asekantsleri Katri Raiki Tartu Ülikooli Narva Kolledži direktoriks.
* Kohila paberivabrik teatas, et lõpetab tegevuse ning viib tootmise üle Hollandisse. Tööta jääb umbes 200 inimest.

## [[20. detsember]]
* Iraagi parlament ei võtnud vastu seadust, mis oleks lubanud võõrvägedel Iraaki jääda ka pärast ÜRO mandaadi lõppemist 2008. aasta lõpul. Ameerika Ühendriikide vägedel on vastavalt kahepoolsele lepingule lubatud Iraaki jääda aastani 2012.
* Mali pealinnast Bamakost umbes 500 km kirde pool asuvas Nampalas sai suuremat autonoomiat nõudvate tuareegi mässuliste rünnakus sõjaväeosale surma vähemalt 20 inimest.
* Mauritaanias teatas sõjaväelise riigipöörde tagajärjel kukutatud president Sidi Ould Cheikh Abdallahi, kes on alates augustist koduarestis viibinud, et ta ei nõustu osalema 27. detsembril toimuval lepituskohtumisel sõjaväelise hunta liidritega, kus muu hulgas määrataks kindlaks uute valimiste toimumise aeg.
* Venemaal korraldatud avaliku arvamuse küsitluse tulemusel valiti Venemaa 2008. aasta inimeseks peaminister Vladimir Putin, keda pooldas 40 protsenti vastanutest. President Dmitri Medvedevi poolt hääletas 12 ja patriarh Aleksius II poolt 4 protsenti.
* Jaapani idarannikul toimus 6,6-palline maavärin, mille epitsenter oli 139 km kaugusel Iwaki linnast kagus.
* Eestis valiti Õpetajate liidu, Eesti Kodukaunistamise Ühenduse ja presidendi kantselei korraldatud konkursil Eesti kauneimaks kooliks Laupa põhikool.

## [[21. detsember]]
* Palestiina omavalitsuse president Maḩmūd ‘Abbās alustas oma kolmepäevast visiiti Venemaale Tšetšeenia pealinnas Groznõis, kus kohtub muu hulgas president Ramzan Kadõroviga. Tšetšeeniast sõidab ‘Abbās edasi Moskvasse, et kohtuda president Dmitri Medvedeviga.
* Sri Lanka tamili mässulised tapsid oma sõnul Kilinochchi linna kaitstes vähemalt 60 valitsusvägede sõdurit.
* Mauritaania sõjaväeline valitsus vabastas augustis kukutatud presidendi Sidi Ould Cheikh Abdallahi koduarestist.

## [[22. detsember]]
* Guineas suri riiki 24 aastat valitsenud president Lansana Conté.
* Rumeenias astus ametisse peaminister Emil Boci Demokraatliku Liberaalse Partei ja Sotsiaaldemokraatliku Partei koalitsioonivalitsus.
* Euroopa Julgeoleku- ja Koostööorganisatsioon (OSCE) teatas, et ei pikenda Venemaa vastuseisu tõttu oma missiooni Gruusias, mille mandaat lõpeb 2008. aasta lõpus. Venemaa nõuab, et OSCE tunnustaks Lõuna-Osseetia iseseisvust.
* Venemaa sõjatööstuskomisjoni aseesimees Vladislav Putilin teatas, et Venemaa plaanib järgneva kolme aasta jooksul moderniseerida oma relvastust umbes 100 miljardi euro eest.

## [[23. detsember]]
* Guineas toimus sõjaväeline riigipööre. Armee saatis laiali valitsuse ja peatas põhiseaduse kehtivuse.
* Iraagi parlament kiitis heaks seaduse, mis lubab võõrvägedel (sealhulgas Eesti vägedel) riiki jääda kuni 2009. aasta juuli lõpuni.
* Brasiilias visiidil viibiva Prantsusmaa presidendi Nicolas Sarkozy kohtumisel Brasiilia presidendi Luís Inácio Lula da Silvaga sõlmiti leping, mille järgi Brasiilia ostab Prantsusmaalt 8,6 miljardi euro eest 50 helikopterit ja viis allveelaeva.
* Venemaa uue kontinentidevahelise 8000 km tegevusraadiusega ballistilise tuumaraketi Bulava Valgel merel korraldatud katselend ebaõnnestus, sest rakett lõhkes õhus. Kümnest Bulava katsetusest on viis ebaõnnestunud.
* Venemaa kaitseministeeriumi anonüümseks jäänud ametnik teatas, et Venemaa kaalub vastuseks USA raketikilbile paigutada Valgevenesse ballistilised tuumaraketid Topol.
* Venemaa pealinnas Moskvas toimunud maailma juhtivate gaasitootjate kohtumisel räägiti muu hulgas koostöö süvendamisest ning võimalikust OPEC-i sarnase gaasieksportijate organisatsiooni loomist.
* Itaalia põhjaosa tabas 5,2-palline maavärin, mille epitsenter oli Parma lähedal.
* Tallinnas leiti Vabaduse väljakult 17. sajandi vundamendijäänuseid.

## [[24. detsember]]
* Guinea riigipöörde teinud sõjaväehunta teatas, et korraldab presidendivalimised hiljemalt detsembris 2010. Võimu haaranud Demokraatia ja Arengu Nõukogu presidendiks määrasid riigipöörajad kapten Moussa Dadis Camara. Peaministri Ahmed Tidiane Souaré teatel jätkab senine valitsus oma tööd.
* Somaalia presidendi 16. detsembril ametisse nimetatud peaminister Maxamed Maxamuud Guuleed teatas, et loobub ametist, sest ei taha takistada rahuprotsessi riigis. President Cabdulaahi Yuusuf Axmedi esindaja teatel kavatseb ka president 27. detsembril tagasi astuda.
* Palestiina islamistlik liikumine Ḩamās on tulistanud Gaza piirkonnast Lõuna-Iisraeli kümneid rakette ja granaate. Iisrael vastas õhurünnakutega.
* Türgi pealinnas Ankaras kohtusid Iraagi peaminister Nūrī al-Mālikī ja Türgi president Abdullah Gül, kelle kõnelused puudutasid peamiselt probleeme Põhja-Iraagis varjuvate Türgi valitsuse vastu võitlevate kurdi sissidega.
* Venemaa pealinnas Moskvas kohtunud Venemaa president Dmitri Medvedev ja Serbia president Boris Tadić allkirjastasid leppe, mille järgi Venemaa gaasifirma Gazprom omandab enamuse Serbia naftamonopolis NIS ning Venemaa rajab läbi Serbia territooriumi gaasitoru South Stream, mis konkureerib Kesk-Aasiast Euroopasse rajatava toruga Nabucco gaasijuhe.
* Kosovo valitsus otsustas ühe pealinna Priština peatänavatest ümber nimetada George W. Bushi tänavaks, tunnustades sel viisil Ameerika Ühendriikide presidenti toetuse eest Kosovo iseseisvumisele.
* Egiptuse piiril peeti kinni Austraalia õpetaja, kes püüdis salakaubana riigist välja viia umbes 2000 aasta vanuseid kassi ja iibise muumiaid ning ajaloolisi jumalate kujusid.
* Ukrainas Krimmi poolsaarel Jevpatorijas sai elumaja gaasiplahvatuse tagajärjel tekkinud varingus surma vähemalt 22 inimest. Üle 20 majas viibinud inimese on veel leidmata.
* Soome polaarmatkajad Kari Salmela ja Pasi Ikonen jõudsid pärast 40 päeva pikkust suusaretke esimeste soomlastena lõunapoolusele.
* Hiina uudisteagentuuri China News Service teatel on Hiina ametivõimud arreteerinud 59 tiibetlast, keda süüdistatakse kuulujuttude levitamises ja internetist sobimatu meelsusega laulude allalaadimises.

## [[25. detsember]]
* Guinea-Bissau president João Bernardo Vieira nimetas riigi peaministriks Carlos Gomes Júniori.
* Guinea peaminister Ahmed Tidiane Souaré tunnustas võimu haaranud Moussa Dadis Camara volitusi presidendina ning teatas, et valitsus on riigipöörajate käsutuses.
* Iisraeli peaminister Ehud Olmert nõudis palestiinlastelt islamistliku liikumise Ḩamās rünnakute lõpetamist, hoiatades Iisraeli võimalike jõuliste vastumeetmete eest.
* Venemaa võimude teatel tapeti Inguššias Alkumi külas terrorivastase operatsiooni käigus kaksteist sissivõitlejat.
* Kongo Demokraatliku Vabariigi raadiojaama Radio Okapi teatel on riigi lääneosast Kasai provintsist Kampongo linnast alguse saanud järjekordne Ebola viiruse puhang. Haigusse on surnud vähemalt 9 ja nakatunud paarkümmend inimest.
* Filipiinide lõunaosas toimus 6,2-palline maavärin, mille epitsenter oli 184 km sügavusel 55 km General Santose linnast kirde pool.

## [[26. detsember]]
* Senegali president Abdoulaye Wade väljendas oma toetust Guineas võimu haaranud sõjaväehuntale ja ametisse määratud presidendile Moussa Dadis Camarale.
* Venemaa ajalehe Vedomosti teatel on Venemaa sõlminud lepingud kokku 200 õhutõrjeraketi S-125 Petšora-2M müügi kohta Liibüale, Süüriale, Venezuelale, Egiptusele, Birmale, Vietnamile ja Türkmenistanile. Raketid valmistab Peterburi Obuhhovi tehas. 70 raketti ostab Egiptus.
* Serbia lõunaosas Preševos arreteeris politsei 10 endist Kosovo Vabastusarmee võitlejat, keda kahtlustatakse 1999. aastal mittealbaanlaste vastu toime pandud sõjakuritegudes.
* Etioopia pealinnas Addis Abebas on viimase kolme päeva jooksul Aafrika Liidu tippkohtumise eel turvakaalutlustel arreteeritud mitusada somaallast.
* Hiinast suundus Somaalia rannikule patrullima kolm laeva umbes 800 meeskonnaliikmega, et osaleda piraatidevastases võitluses.
* Ameerika Ühendriikide lääneosa tabanud lumetormide tagajärjel on viimase nädalaga hukkunud vähemalt 40 inimest.
* Hiina edelaosas on kahe päeva jooksul toimunud kolm 4,0–4,9-pallist maavärinat.
* Venemaa pealinnas Moskvas mõisteti naftakontserni Jukos endine asedirektor Aleksei Kurtsin süüdi 74 miljoni rubla omastamises ja rahapesus ning mõisteti talle 15-aastane vanglakaristus.
* Tallinnas Estonia kontserdisaalis toimus spordiaasta pidulik lõpetamine "Spordiaasta tähed 2008", kus Eesti Olümpiakomitee tunnustas aasta parimaid sportlasi. Spordiajakirjanike, alaliitude ja rahvahääletuse valiku tulemusel sai aasta parimaks meessportlaseks Gerd Kanter, naissportlaseks Kaia Kanepi, võistkonnaks Jüri Jaanson ja Tõnu Endrekson, noorsportlaseks Kaire Leibak, parasportlaseks Kardo Ploomipuu ning treeneriks Vésteinn Hafsteinsson.

## [[27. detsember]]
* Iisraeli õhurünnakutes Gaza piirkonna Ḩamāsi sihtmärkide pihta hukkus üle 200 inimese.
* Venemaa gaasimonopol Gazprom teatas gaasi hinna langetamisest alates 2009. aasta algusest ning võimalikust Ukrainasse tarnitava gaasikoguse kärpimisest.
* Valgevene president Alaksandar Łukašenka teatas, et Valgevene kaalub vastutasuks Venemaa gaasi hinna langetamise eest Lõuna-Osseetia ja Abhaasia iseseisvuse tunnustamist.
* Pakistanis kogunes mitusada tuhat inimest Benazir Bhutto kodulinna, et mälestada endist peaministrit tema tapmise esimesel aastapäeval.
* Iraagi pealinnas Bagdadis ühissõidukipeatuses plahvatanud autopomm tappis vähemalt 25 ja vigastas 45 inimest.
* Hiinas sai kahes õnnetuses surma vähemalt 30 inimest. Hunani provintsis Changcha linnas hukkus lifti purunemises 17 ja riigi keskosas Henani provintsis toimunud lõhkeaineplahvatuses vähemalt 13 inimest.
* Eestis Saaremaa rannikul Mõntu sadamast umbes kilomeetri kaugusel avastati merel õlireostus. Leitud on kümneid õliga määrdunud linde.
* Haapsalu Toomkirikus kuulutati avatuks 730 aastat tagasi linnaõigused saanud Haapsalu juubeliaasta.

## [[28. detsember]]
* Belgia kuningas Albert II tegi uue valitsuse moodustamise ülesandeks flaami kristlik-demokraatlikku parteisse kuuluvale parlamendi alamkoja spiikrile Herman Van Rompuyle.
* Ghanas toimus presidendivalimiste teine voor, kus vastamisi olid kaks 7. detsembril peetud esimeses voorus enim hääli saanud kandidaati, valitseva liberaaldemokraatliku partei kandidaat Nana Akufo-Addo ja sotsiaaldemokraadist endine asepresident John Atta Mills.
* Iisrael jätkas õhurünnakuid Gaza piirkonnale, eelkõige piirkonda Egiptusega ühendavatele tunnelitele. Ḩamās on vastanud rakettide tulistamisega. Nii erakorralisele istungile kogunenud ÜRO Julgeolekunõukogu, Euroopa Liit kui ka Ameerika Ühendriigid ja Venemaa on mõlemalt osapoolelt nõudnud vägivalla lõpetamist ning vaherahu taaskehtestamist.
* Tai pealinnas Bangkokis kogunes kümneid tuhandeid inimesi kolmepäevasele endise peaministri Thaksin Shinawatra pooldajate korraldatud meeleavaldusele, kus nõutakse hiljuti ametisse määratud peaministri Abhisit Vejjajiva tagasiastumist.
* Venemaal valiti telekanali Rossija rahvaküsitluses kõigi aegade suurimaks venelaseks Aleksander Nevski. Teise koha sai Pjotr Stolõpin ja kolmanda Jossif Stalin, kes edestas napilt Aleksandr Puškinit.
* Hiinas Wuhanis avati esimene Jangtse jõe alt läbi minev tunnel. Tunnel on 3,5 km pikkune ning seda läbib neljarealine autotee. Tunneli ehitamine kestis neli aastat ja maksis umbes 180 miljonit eurot.
* Eestis otsustasid Harju Maavalitsus, Harjumaa Omavalitsuste Liit ja Eesti Kultuurkapitali Harju maakonna eksperdirühm, et 2008. aasta kultuuripreemia Harjumaa kultuuripärl saab Leelo Tungal.
* Tallinnas leiti uppununa umbes nädal varem salapäraselt kaduma jäänud Tallinna linnavalitsuse ametnik Romet Põldme.

## [[29. detsember]]
* Bangladeshis toimusid parlamendivalimised, kus saavutas ülekaaluka võidu endise peaministri Hāsinā Oyājedi juhitav Rahvaliiga.
* Somaalia president Cabdulaahi Yuusuf Axmed astus tagasi, põhjendades seda oma suutmatusega tagada riigis rahu, stabiilsust ja demokraatiat. Presidendi kohuseid asus täitma senine parlamendi esimees Aaden Maxamed Nuur Madoobe.
* Iisrael kuulutas Gaza piirkonna sõjatsooniks ning teatas, et kavatseb jätkata sõjalisi operatsioone kuni Ḩamāsi lõpliku hävitamiseni. Iisrael valmistub maavägede saatmiseks Gazasse ning on teenistusse kutsunud 6500 reservväelast. Konfliktis on hukkunud vähemalt 320 palestiinlast; Ḩamāsi raketid on Iisraelis tapnud neli inimest.
* Aafrika Liit peatas riigipöörde tõttu Guinea liikmesuse, nõudes, et riik taastaks põhiseadusliku korra.
* Hispaanias hakkas kehtima seadus, mis annab õiguse taotleda Hispaania kodakondsust kõigile, kes kodusõjast põhjustatud majandusraskuste või tagakiusamise tõttu aastatel 1936–1955 Hispaaniast emigreerusid. Selliseid inimesi võib olla kuni pool miljonit.
* Eesti kultuuriministeeriumi ja välisministeeriumi konkursikomisjon kinnitas kultuuriesindaja ametikohale Moskvas Helene Tedre.

## [[30. detsember]]
* Belgias astus ametisse peaminister Herman Van Rompuy viie partei koalitsioonivalitsus.
* Guineas võimu haaranud sõjaväehunta nimetas riigi uueks peaministriks tsiviilisiku, pankur Kabiné Komara.
* Uganda Issanda Vastupanuarmee (LRA) mässajad on viimase nädala jooksul Kongo Demokraatlikus Vabariigis toimunud rünnakute käigus tapnud üle 400 inimese, julmalt piinanud ja vigastanud paljusid ning maha põletanud külasid.
* Serbia peaminister Mirko Cvetković teatas, et Serbia kavatseb 2009. aasta esimesel poolaastal esitada sooviavalduse Euroopa Liiduga liitumiseks. 
* Ukraina riiklik energiafirma Naftogaz teatas, et maksis ära oma umbes kahe miljardi dollari suuruse võla Venemaa gaasifirmale Gazprom.
* Uus-Meremaa lennufirma Air New Zealand reisilennuk Boeing 747-400 läbis edukalt kahetunnise proovilennu biokütuse katsetamiseks. Üks lennuki neljast mootorist kasutas kütusena 50-protsendilise taimeõli sisaldusega segu.
* Jõhvi kontserdimajas anti Iisaku Muuseumile üle Eesti Kultuurkapitali ja Ida-Viru maavalitsuse 2008. aasta kultuuripreemia Ida-Virumaa kultuuripärl.

## [[31. detsember]]
* Venemaa pealinna Moskvat külastanud Ukraina peaminister Julija Tõmošenko ei saavutanud Gazpromiga Venemaa gaasitarnete suhtes kokkulepet. Gazpromi juht Aleksei Miller teatas, et gaasitarned Ukrainasse peatatakse 1. jaanuaril 2009.
* Venemaal tapeti Põhja-Osseetia endine asepeaminister ja pealinna Vladikavkazi endine linnapea Kazbek Pagijev.
* Tai pealinnas Bangkokis hukkus ööklubi põlengus vähemalt 53 uue aasta tulekut tähistavat inimest; üle 100 inimese sai vigastada.